Jakšić: Strašno je da liječenje pacijenata ovisi o vremenskoj prognozi

Je li stanje u koprivničkoj bolnici doista zabrinjavajuće i toliko loše da je ugrožena skrb pacijenata?

Na to je pitanje teško precizno odgovoriti ljudima izvan sustava. No, mnogo pacijenata je nezadovoljno, brojke nisu dobre, fali liječnika i sestara, liste čekanja za pojedine medicinske zahvate ili preglede su duge, nekih specijalista više uopće nema…

Da ste nešto ozbiljno događa s Općom bolnicom u Koprivnici, pokazuju i reakcije visokorangiranih političara. U četvrtak se, tako, o tome nakon dugo vremena oglasio i koprivnički gradonačelnik i saborski zastupnik SDP-a Mišel Jakšić.

U REŽIJI BEROŠA

“Država je, u režiji Vilija Beroša, preuzela upravljanje koprivničkom bolnicom uz obećanja o velikim reformama. Danas svjedočimo suprotnom… Sve je veći odlazak liječnica, liječnika i medicinskog osoblja, a u ogromnom porastu je broj specijalističkih pregleda i zahvata koji se više ne mogu obaviti u Koprivnici.

Reforma se, nažalost, svela na HDZ-ova ravnatelja i helikopter. Nemam ništa protiv helikoptera, ali bolnica mora ponovno postati mjesto gdje naši građani mogu dobiti većinu potrebne zdravstvene skrbi.

Tragično je i sramotno da je, zahvaljujući ovakvom “reformiranju” i vodstvu bolnice, liječenje naših pacijenata postalo ovisno o hitnom transportu i vremenskoj prognozi, umjesto da kvalitetnu skrb dobiju ovdje, u Koprivnici”, napisao je danas Jakšić.

ŽUPANIJA / Helikopter hitne pomoći u Koprivnici / ILUSTRACIJA

On se time nadovezao na ovotjedni problem odgode helikopterskog prebacivanja pacijenta u Zagreb zbog nevremena, ali i ono što je o stanju u bolnici u utorak na kavi s novinarima govorio novi koprivničko-križevački župan Tomislav Golubić (SDP).

Župan je tom prilikom otkrio i kako je imenovao novog člana upravnog vijeća bolnice, dr. Tomislava Jelića, koji će u tom tijelu predstavljati Županiju. No, država ima većinu u UV-u.

VANJSKI LIJEČNICI

Župan je istaknuo kako su o svemu imali sastanak s bolničkim ravnateljem dr. Matom Devčićem (HDZ) u srpnju, ali problemi u funkcioniranju bolnice su i danas isti. Ništa se otad nije promijenilo.

“Tražit ćemo sastanak s ministricom zdravstva Irenom Hrstić kako bismo sagledali možemo li i mi pomoći da se stanje popravi. Svakako bismo ministricu željeli i informirati o stvarnom stanju u našoj bolnici, možda nije do kraja upućena”, ispričao je župan Golubić.

Šef bolnice, dr. Devčić, tvrdi pak kako situacija nije takva i nezadovoljan je jer se Opću bolnicu u Koprivnici gleda kroz crnu prizmu. U redovnim nastupima u lokalnim medijima u pravilu ističe dobre brojke, nova zapošljavanja i angažmane vanjskih liječnika te smanjenje lista čekanja.

Gdje je onda istina? Pacijenti svakako zaslužuju odgovor na to pitanje. Što prije i što detaljnije.

Objava Jakšić: Strašno je da liječenje pacijenata ovisi o vremenskoj prognozi pojavila se prvi puta na Danica.hr.