DRAMA Ugledni liječnik imao srčani, u bolnici nije bilo kardiologa!

Stanje u koprivničkoj bolnici u kojoj su neki odjeli pred kolapsom jer nema dovoljno liječnika sve više ugrožava pacijente.

Pokazuje to novi slučaj koji zorno ilustrira težinu problema. Neslužbeno smo, naime, doznali kako se protekli vikend prava drama odvijala nakon što je bivši ravnatelj bolnice i ugledni koprivnički liječnik dr. Mijo Bardek iznenada dobio srčani udar.

Kako je odjel kardiologije zbog odlaska liječnika već duže u ogromnim problemima, tog dana u bolnici nije bilo kardiologa ni u dežurstvu, ni u pripravnosti! Zbog toga je dr. Bardek helikopterom hitne medicinske pomoći odmah prebačen u Zagreb, doznaje Danica.

Produženi vikend

Naš portal već duže piše o kadrovskim problemima u koprivničkoj bolnici. Nedavno smo objavili i tekst o propasti natječaja kojim je Opća bolnica htjela zaposliti 21 liječnika specijalista. Na koncu se nitko nije javio, osim kandidatkinje za odjel ginekologije, ali i to je propalo.

Tragom našeg teksta, u Koprivnicu je stigla i ekipa Dnevnika Nove TV koja je pokušala doznati uzroke problema i što o svemu kaže ravnatelj bolnice dr. Mato Devčić, inače utjecajni HDZ-ovac. No, iz bolnice su im poručili kako će se o svemu očitovati “nakon produženog vikenda”!

Dr. Mijo Bardek / Foto: Koprivničko-križevačka županija

Zato je o golemom problemu koji trese koprivničko zdravstvo progovorio gradonačelnik Koprivnice i SDP-ov saborski zastupnik Mišel Jakšić.

“To je apsolutno točna informacija. Koprivnička Opća bolnica proživljava najteže dane u svojoj povijesti. Zasluga za to je reforma bivšeg ministra zdravstva Vilija Beroša, to je sramota za HDZ”, rekao je Jakšić za Novu TV.

Klinički centri u Zagrebu

U regionalnim bolnicama se neslužbeno može čuti kako je glavni problem to što liječnici koji završe specijalizaciju više nisu dužni ostati raditi barem na određeni rok.

Vlada i Ministarstvo zdravstva promijenili su pravila igre, pa liiječnici koji u lokalnim bolnicama odrade specijalizaciju, nakon toga odlaze u kliničke centre u Zagreb, tvrde i u udruzi poslodavaca u zdravstvu.

Problem je u Zakonu o specijalističkom usavršavanju jer je ukinuta obveza specijalizanata da odrade određeni period u ustanovi u kojoj su odradili specijalizaciju. No, ima nešto i u upravljanju bolničkim sustavom jer nije u svim bolnicama u županijama isto.

S obzirom na ozbiljnost situacije, javnost i pacijenti svakako očekuju od ravnatelja koprivničke bolnice da se očituje o tom problemu i otkrije kako ga misli riješiti. Naravno, nakon što prođe produženi vikend.

Objava DRAMA Ugledni liječnik imao srčani, u bolnici nije bilo kardiologa! pojavila se prvi puta na Danica.hr.